b"\n_START_ARTICLE_\nHaim Bejerano\n_START_PARAGRAPH_\nEnrique Behor Haim Moshe Bejerano sau Bedjerano (\xc3\xaen ebraic\xc4\x83:\xd7\x97\xd7\x99\xd7\x99\xd7\x9d \xd7\x9e\xd7\xa9\xd7\x94 \xd7\x91\xd7\x96'\xd7\xa8\xd7\xa0\xd7\x95, \xc3\xaen turc\xc4\x83:Haim Mo\xc8\x99e Beceran, n.1846 sau 1850 Stara Zagora, Bulgaria, pe atunci \xc3\xaen Imperiul Otoman - 1 august 1931) a fost un rabin sefard originar din Bulgaria, c\xc4\x83rturar, poet \xc3\xaen limbile ebraic\xc4\x83 (paytan) \xc8\x99i ladino, traduc\xc4\x83tor, \xc8\x99i cercet\xc4\x83tor al limbii ladino, care a activat \xc3\xaen Rom\xc3\xa2nia \xc8\x99i Turcia. A stat vreme de 32 ani \xc3\xaen fruntea comunit\xc4\x83\xc8\x9bii evreilor sefarzi din Bucure\xc8\x99ti, iar dup\xc4\x83 aceea, \xc3\xaentre  anii 1920-1931,  a fost loc\xc8\x9biitor (kaimakam) al \xc8\x99ef rabinului Turciei. Rabinul Bejerano a avut concep\xc8\x9bii sioniste \xc8\x99i s-a num\xc4\x83rat printre \xc3\xaentemeietorii mi\xc8\x99c\xc4\x83rii Hovevey Tzion.\n_START_SECTION_\nAnii de copil\xc4\x83rie \xc8\x99i tinere\xc8\x9be\n_START_PARAGRAPH_\nHaim Moshe Bejerano s-a n\xc4\x83scut la Stara Zagora (\xc3\xaen turc\xc4\x83 - Eski Zagra) \xc3\xaen Bulgaria, \xc3\xaen timpul domina\xc8\x9biei otomane. El era fiul lui Moshe Bejerano, din familia evreiasc\xc4\x83 sefard\xc4\x83 Bahar, al c\xc4\x83rui nume provine de la ora\xc8\x99ul spaniol Bejar din regiunea Salamanca din Castilia. Mama sa, Kalo n\xc4\x83scut\xc4\x83 Calderon, era fiica rabinului Itzhak Baruh Calderon din Plevna. \xc3\x8en copil\xc4\x83rie, Haim a fost trimis s\xc4\x83 \xc3\xaenve\xc8\x9be Tora cu bunicul s\xc4\x83u matern p\xc3\xa2n\xc4\x83 la v\xc3\xa2rsta de 12 ani, c\xc3\xa2nd s-a \xc3\xaentors la casa p\xc4\x83rinteasc\xc4\x83. \xc3\x8en continuare a \xc3\xaenv\xc4\x83\xc8\x9bat studii talmudice \xc3\xaen mai multe ie\xc8\x99ive, \xc3\xaentre care cea a rabinului cabalist Nissim Alkalai.La v\xc3\xa2rsta de 17 ani a primit autoriza\xc8\x9bia de rabin.   _NEWLINE_La \xc3\xaenceput a fost rabin la Ruse, unde a predat la \xe2\x80\x9emeldar\xe2\x80\x9d (Talmud Tor\xc3\xa1), \xc8\x99coala primar\xc4\x83 tradi\xc8\x9bional\xc4\x83, fiind totodat\xc4\x83 profesor de ebraic\xc4\x83 la Scoala \xe2\x80\x9eAlliance\xe2\x80\x9d (a Alian\xc8\x9bei Israelite Universale). Unul din elevii s\xc4\x83i \xc3\xaen acei ani a devenit cunoscut ca istoricul Solomon Abraham Rosanes.\xc3\x8en vremea aceea Bejerano a \xc3\xaenv\xc4\x83\xc8\x9bat limbi str\xc4\x83ine - engleza, franceza \xc8\x99i germana. \xc3\x8en cursul R\xc4\x83zboiului ruso-turc din 1877-1878, care s-a desf\xc4\x83\xc8\x99urat pe p\xc4\x83m\xc3\xa2ntul bulgar, ora\xc8\x99ul Ruse a fost \xc3\xaempresurat \xc8\x99i apoi cucerit de armata rus\xc4\x83. Familia Bejerano a fost greu lovit\xc4\x83 de moartea mamei, ucis\xc4\x83 de un obuz, \xc3\xaen timpul luptelor. Bejerano a decis atunci s\xc4\x83 se refugieze \xc3\xaempreun\xc4\x83 cu ai s\xc4\x83i dincolo de Dun\xc4\x83re, \xc3\xaen Rom\xc3\xa2nia vecin\xc4\x83.\n_START_SECTION_\nRabin \xc8\x99i c\xc4\x83rturar \xc3\xaen Rom\xc3\xa2nia\n_START_PARAGRAPH_\n\xc3\x8en 1878 Bejerano s-a stabilit \xc3\xaen capitala Rom\xc3\xa2niei, Bucure\xc8\x99ti, unde a \xc3\xaenv\xc4\x83\xc8\x9bat rom\xc3\xa2neste \xc8\x99i a activat vreme de 32 de ani ca rabin \xc8\x99i predicator al Sinagogii Mari spaniole din ora\xc8\x99. De asemenea a condus \xc8\x99coala de b\xc4\x83ie\xc8\x9bi a ob\xc8\x99tii sefarde. \xc3\x8en 1896 a \xc8\x9binut cursuri de ebraic\xc4\x83 la Facultatea de teologie a Universit\xc4\x83\xc8\x9bii din Bucure\xc8\x99ti._NEWLINE_Bejerano s-a apropiat de cercurile de maskilim care ac\xc8\x9bionau \xc3\xaen Rom\xc3\xa2nia \xc8\x99i de ideile reformiste \xc8\x99i modernizatoare \xc3\xaen leg\xc4\x83tur\xc4\x83 cu aspectele exterioare ale cultului iudaic \xc8\x99i \xc3\xaenv\xc4\x83\xc8\x9b\xc4\x83m\xc3\xa2ntul evreiesc. A participat la \xc3\xaenfiin\xc8\x9barea \xe2\x80\x9eSociet\xc4\x83\xc8\x9bii istorice\xe2\x80\x9d a dr-ului Iuliu Barasch, care se ocupa cu istoria evreilor \xc3\xaen Romania. Istoricul rom\xc3\xa2n Nicolae Iorga a remarcat c\xc4\x83 pe baza documentelor descoperite \xc8\x99i cercetate de rabinul Bejerano, s-a putut dovedi prezen\xc8\x9ba evreilor turci (sefarzi) \xc3\xaen \xc8\x9aara Rom\xc3\xa2neasc\xc4\x83 \xc3\xaen vremea lui Mihai Viteazul, c\xc3\xa2nd ace\xc8\x99tia sosiser\xc4\x83 ca furnizori ai o\xc8\x99tilor otomane. Istoricul Grigore Tocilescu obi\xc8\x99nuia s\xc4\x83-l invite pe rabin la Universitate pentru a traduce textele ebraice, turce\xc8\x99ti, persane \xc8\x99i arabe de pe morminte. Bejerano a aprobat proiectul de reconstruire a Templului Mare Spaniol Cal Grande din Bucure\xc8\x99ti, de pe strada Negru Vod\xc4\x83, a c\xc4\x83rui nou\xc4\x83 cl\xc4\x83dire a fost inaugurat\xc4\x83 \xc3\xaen anul 1899.Dup\xc4\x83 doi ani, \xc3\xaen spiritul schimb\xc4\x83rilor novatoare, a fost introdus\xc4\x83 \xc3\xaen aceast\xc4\x83 sinagog\xc4\x83 o org\xc4\x83, care a acompaniat rug\xc4\x83ciunile, inclusiv s\xc3\xa2mb\xc4\x83ta \xc8\x99i de s\xc4\x83rb\xc4\x83tori._NEWLINE_Bejerano era adesea oaspetele reginei Rom\xc3\xa2niei, Elisabeta care \xc3\xaei aprecia calit\xc4\x83\xc8\x9bile. Fiind un veritabil poliglot, cunosc\xc4\x83tor a multe limbi din Europa \xc8\x99i din Orientul Apropiat, Bejerano a servit uneori ca translator la Ministerul de Externe si la curtea regal\xc4\x83 a Rom\xc3\xa2niei. L-a asistat pe generalul rom\xc3\xa2n Vasile Herescu-N\xc4\x83sturel la scrierea istoriei R\xc4\x83zboiului de independen\xc8\x9b\xc4\x83 a Rom\xc3\xa2niei, prin traducerea de inscrip\xc8\x9bii \xc8\x99i documente din limbile turc\xc4\x83, persan\xc4\x83 \xc8\x99i arab\xc4\x83. _NEWLINE_El a luat parte si la \xc3\xaenfiin\xc8\x9barea mi\xc8\x99c\xc4\x83rii presioniste Hovevey Tzion din Rom\xc3\xa2nia \xc8\x99i a corespondat cu Theodor Herzl, Max Nordau \xc8\x99i Eliezer Ben Yehuda, mai ales \xc3\xaen problema re\xc3\xaenvierii limbii ebraice, insist\xc3\xa2nd asupra necesit\xc4\x83\xc8\x9bii adopt\xc4\x83rii oficiale a pronun\xc8\x9b\xc4\x83rii sefarde a ebraicii._NEWLINE_Bejerano a publicat articole \xc3\xaen gazetele contemporane \xc3\xaen limba ebraic\xc4\x83 -\xe2\x80\x9eHamaghid\xe2\x80\x9d, \xe2\x80\x9eHatzofe\xe2\x80\x9d, \xe2\x80\x9eHahavatzelet\xe2\x80\x9d, de asemenea \xc3\xaen ziarele de limba ladino \xe2\x80\x9eTelegrafo\xe2\x80\x9d \xc8\x99i \xe2\x80\x9eEl Tiempo\xe2\x80\x9d. A scris \xc8\x99i \xc3\xaen gazetele evreie\xc8\x99ti (\xe2\x80\x9eEgalitatea\xe2\x80\x9d, \xe2\x80\x9eRevista israelit\xc4\x83\xe2\x80\x9d) \xc8\x99i rom\xc3\xa2ne\xc8\x99ti (\xe2\x80\x9eAdev\xc4\x83rul\xe2\x80\x9d, \xe2\x80\x9eAlbina\xe2\x80\x9d) din Rom\xc3\xa2nia _NEWLINE_Istoricul francez Ernest Renan a l\xc4\x83udat traducerea \xc3\xaen ebraic\xc4\x83 f\xc4\x83cut\xc4\x83 de Bejerano c\xc4\x83r\xc8\x9bii \xe2\x80\x9eReligia natural\xc4\x83\xe2\x80\x9d de Jules Simon _NEWLINE_Bejerano a fost activ \xc8\x99i \xc3\xaen cadrul societ\xc4\x83\xc8\x9bii de difuzare a limbii italiene \xe2\x80\x9eDante Alighieri\xe2\x80\x9d.\n_START_SECTION_\n\xc8\x98ef Rabin \xe2\x80\x9eLoc\xc8\x9biitor\xe2\x80\x9d al Turciei 1920-1932\n_START_PARAGRAPH_\nDup\xc4\x83 anul 1910 Bejerano s-a stabilit la Edirne, \xc3\xaen Tracia sau Turcia european\xc4\x83, la grani\xc8\x9ba cu Bulgaria \xc8\x99i a devenit marele rabin al evreilor din ora\xc8\x99.  A \xc3\xaenfiin\xc8\x9bat la Edirne o \xc8\x99coal\xc4\x83 evreiasc\xc4\x83 \xc8\x99i a depus eforturi pentru a ajuta ob\xc8\x99tea, care a suferit mult de pe urma R\xc4\x83zboaielor Balcanice. Dup\xc4\x83 ce \xc3\xaen anul 1920 Hahambasi al evreilor din Turcia, rabinul Haim Nahum Efendi a p\xc4\x83r\xc4\x83sit Turcia pentru a se stabili \xc3\xaen Egipt, rabinul Bejerano s-a mutat la Istanbul, unde a fost ales ca loc\xc8\x9biitor (caimacam) al \xc8\x98ef rabinului Turciei, func\xc8\x9bie pe care a \xc3\xaendeplinit-o p\xc3\xa2n\xc4\x83 la sf\xc3\xa2r\xc8\x99itul vie\xc8\x9bii._NEWLINE_Alegerea sa a avut loc \xc3\xaentr-un moment delicat, \xc3\xaen perioada de tranzi\xc8\x9bie \xc3\xaentre Imperiul Otoman \xc8\x99i Republica Turc\xc4\x83 modern\xc4\x83._NEWLINE_Fiind el \xc3\xaensu\xc8\x99i fiu al genera\xc8\x9biei de tranzi\xc8\x9bie din cadrul iudaismului sefard otoman, activitatea sa s-a desf\xc4\x83\xc8\x99urat pe multe planuri: pe de o parte \xc3\xaen domeniul halahic, \xc8\x99i, pe de alt\xc4\x83 parte, ca simpatizant al sionismului \xc8\x99i activist al cauzei na\xc8\x9bionale \xc8\x99i al propag\xc4\x83rii mo\xc8\x99tenirii culturale evreie\xc8\x99ti. El a \xc3\xaentre\xc8\x9binut \xc8\x99i \xc3\xaen aceast\xc4\x83 perioad\xc4\x83 o coresponden\xc8\x9b\xc4\x83 activ\xc4\x83 cu scriitori si intelectuali ca Anatole France, Georges Clemenceau, Moses Gaster, Haim Nahman Bialik.\n_START_SECTION_\nActivitatea sa pentru reconcilierea dintre evrei \xc8\x99i Spania \xc8\x99i pentru cultivarea limbii iudeo-spaniole\n_START_PARAGRAPH_\n\xc3\x8en timpul unui concediu de agrement, \xc3\xaentr-o croazier\xc4\x83 pe Dun\xc4\x83re, un pasager care urcase la Viena, dr \xc3\x81ngel Pulido Fern\xc3\xa1ndez (1852-1932), medic, om de cultur\xc4\x83 \xc8\x99i senator din Spania a fost surprins s\xc4\x83-l aud\xc4\x83 pe rabinul Bejerano vorbind cu so\xc8\x9bia sa \xc3\xaentr-o spaniol\xc4\x83 veche, care nu era alta dec\xc3\xa2t limba ladino.  Astfel a \xc3\xaenceput cuno\xc8\x99tin\xc8\x9ba dintre Bejerano \xc8\x99i Pulido care \xc8\x99i-a consacrat o bun\xc4\x83 parte din restul vie\xc8\x9bii str\xc4\x83daniilor pentru reconcilierea \xc8\x99i restabilirea rela\xc8\x9biilor dintre Regatul Spaniei \xc8\x99i evreii sefarzi risipi\xc8\x9bi \xc3\xaen lume. _NEWLINE_  _NEWLINE_Bejerano a redactat \xc8\x99i o culegere de 3,600 proverbe \xc8\x99i zicale din tezaurul folcloric al evreilor de limba ladino._NEWLINE_\xc3\x8entre poeziile pe care le-a compus Bejerano \xc3\xaen ladino, unele exprim\xc4\x83 dorul de Spania \xc8\x99i dragostea pentru limba spaniol\xc4\x83. _NEWLINE_\xc3\x8en 1903 Angel Pulido a recitat \xc3\xaen fa\xc8\x9ba Senatului spaniol poezia de elogiu pe care Bejerano a \xc3\xaenchinat-o limbii iudeo-spaniole._NEWLINE_Bejerano s-a bucurat de aprecierea lui Haim Nahman Bialik pentru contribu\xc8\x9bia sa la cunoa\xc8\x99terea poeziei evreilor din Spania medieval\xc4\x83._NEWLINE_Bejarano a murit la Istanbul \xc3\xaen anul 1931. El a fost c\xc4\x83s\xc4\x83torit cu Reina n\xc4\x83scut\xc4\x83 Assa \xc8\x99i perechea a avut trei fii - Marin, Sever \xc8\x99i Jacques, \xc8\x99i cinci fiice - Boca, Rosa, Rachel, Diamanti \xc8\x99i Belina."